WICE น่าลงทุน
ทำให้ความต้องการบริการโลจิสติกส์ในประเทศไทย อาจมีการเติบโตตามเศรษฐกิจของอาเซียน ถือเป็นโอกาสดีสำหรับ WICE ซึ่งดำเนินธุรกิจให้บริการโลจิสติกส์ระหว่างประเทศทั้งทางทะเลและทางอากาศแบบครบวงจร ทั้งการนำเข้าและส่งออก และการให้บริการด้านพิธีการศุลกากร และการขนส่งในประเทศ
13 ก.ย. 2558

–คุณค่าบริษัท–
 
การเปิดเสรีเป็นโอกาสในการเข้าถึงตลาดการให้บริการที่มีขนาดใหญ่ขึ้น ซึ่งเป็นโอกาสที่น่าสนใจของผู้ประกอบการที่จะขยายการให้บริการสู่ตลาดขนาดใหญ่ ทั้งในอาเซียน และประเทศเพื่อนบ้านของอาเซียนที่มีพรมแดนติดกันโดยเฉพาะอย่างยิ่งจีน โดยอาศัยความได้เปรียบในด้านภูมิศาสตร์ และการใช้ประโยชน์จากการพัฒนาระบบคมนาคมขนส่งที่เชื่อมโยงถึงกันมากขึ้น
ทำให้ความต้องการบริการโลจิสติกส์ในประเทศไทย อาจมีการเติบโตตามเศรษฐกิจของอาเซียน ถือเป็นโอกาสดีสำหรับ บริษัท ไวส์ โลจิสติกส์ จำกัด (มหาชน) หรือ WICE ซึ่งดำเนินธุรกิจให้บริการโลจิสติกส์ระหว่างประเทศทั้งทางทะเลและทางอากาศแบบครบวงจร ทั้งการนำเข้าและส่งออก และการให้บริการด้านพิธีการศุลกากร และการขนส่งในประเทศ โดยสามารถให้บริการขนส่งสินค้าแบบประตูสู่ประตู คือการให้บริการรับจัดการขนส่งตั้งแต่หน้าประตูโรงงานลูกค้าต้นทางเพื่อส่งมอบไปยังหน้าประตูโรงงานลูกค้าปลายทาง และแบบ Exwork คือการให้บริการรับจัดการขนส่งที่ผู้นำเข้ารับผิดชอบภาระค่าขนส่งตั้งแต่หน้าประตูโรงงานผู้ส่งออกไปจนถึงผู้รับปลายทาง
นอกจากนี้ บริษัทได้มีการปรับกลยุทธ์เพื่อรับมือกับอุตสาหกรรมโลจิสติกส์ที่กำลังขยายตัว โดยบริษัทได้วางแผนมุ่งเน้นการขยายบริการกับลูกค้าเดิม พร้อมทั้งขยายฐานลูกค้ารายใหม่ออกไปอย่างต่อเนื่อง ทั้งในโซนตลาดหลักในสหรัฐอเมริกา ตลาดรองในแถบเอเชีย และเขตการค้าสำคัญในประเทศต่างๆ อาทิ ญี่ปุ่น ออสเตรเลีย ขณะที่การขยายตลาดใหม่ในประเทศกลุ่ม AEC อาทิ อินโดนีเซีย ฟิลิปปินส์ ปัจจุบันเริ่มมีออเดอร์ในรูปแบบงานโปรเจกต์เข้ามาบางส่วนแล้ว พร้อมทั้งมีการขยายฐานลูกค้าที่มีการขนส่งในอุตสาหกรรมเคมีภัณฑ์ อาหาร และแป้งเพิ่มเติมด้วย
ทั้งนี้ บริษัทเชื่อมั่นว่าในช่วงครึ่งปีหลังของปี 2558 การนำเข้าและส่งออกจะเริ่มทยอยส่งสัญญาณกลับมาคึกคัก เนื่องจากถือเป็นช่วงไฮซีซั่นของธุรกิจ และบริษัทยังตั้งเป้าหมายการเติบโตของรายได้รวมปีนี้ที่ 800 ล้านบาท หรือเติบโตไม่ต่ำกว่า 20% จากปีก่อนที่มีรายได้รวมจากการบริการอยู่ที่ 670.20 ล้านบาท
แม้ว่าผลการดำเนินงานไตรมาส 2 สิ้นสุดวันที่ 30 มิถุนายน 2558 บริษัทมีรายได้รวมลดลงเหลือ 176.85 ล้านบาท เมื่อเทียบกับช่วงเดียวกันของปีก่อน 180.74 ล้านบาท สาเหตุจากรายได้จากการขายและบริการลดลง ส่งผลให้บริษัทมีกำไรลดลงเหลือ 15.84 ล้านบาท หรือ 0.04 บาทต่อหุ้น เมื่อเทียบกับช่วงเดียวกันของปีก่อน 20.01 ล้านบาท หรือ 0.05 บาทต่อหุ้น
ส่วนผลการดำเนินงานงวดหกเดือน สิ้นสุดวันที่ 30 มิถุนายน 2558 บริษัทมีรายได้รวมขยับขึ้นมาอยู่ที่ 350.65 ล้านบาท เมื่อเทียบกับช่วงเดียวกันของปีก่อน 337.20 ล้านบาท แต่บริษัทยังมีกำไรเพียง 27.37 ล้านบาท หรือ 0.06 ล้านบาท หรือ 0.06 บาทต่อหุ้น เมื่อเทียบกับช่วงเดียวกันของปีก่อน 34.01 ล้านบาท หรือ 0.09 บาทต่อหุ้น
เมื่อวิเคราะห์ฐานะทางการเงินของบริษัทเพื่อเป็นตัวแปรในการตัดสินใจลงทุนพบว่า ฐานะทางการเงินของบริษัทยังแข็งแกร่ง เพราะบริษัทมีสินทรัพย์หมุนเวียนมากถึง 224.31ล้านบาท เมื่อนำมาเปรียบเทียบกับหนี้สินหมุนเวียน 81.90 ล้านบาท ได้ค่า CURRENT RATIO อยู่ที่ระดับ 2.74 เท่า ถือว่า สภาพคล่องทางการเงินของบริษัทยังมีมากเกินความจำเป็นเสียด้วยช้ำ
ส่วนปัญหาหนี้สินของบริษัทไม่มีอะไรน่าเป็นห่วง เพราะบริษัทมีหนี้สินรวมเพียง 107.23 ล้านบาท เมื่อนำมาเทียบกับส่วนของผู้ถือหุ้นมากถึง 262.98 ล้านบาท ได้ค่า D/E อยู่ที่ระดับ 0.41 เท่า แสดงให้เห็นว่า บริษัทยังไม่มีหนี้สินใดๆ มารบกวนการดำเนินงาน
WICE ถือเป็นบริษัทที่ให้บริการโลจิสติกส์ที่น่าจับตา!!
…
 
ผู้ถือหุ้นรายใหญ่
1.นางอารยา คงสุนทร 153,939,380 หุ้น 25.66%
2.นายชูเดช คงสุนทร 108,939,320 หุ้น 18.16%
3.นางสาวฐิติมา ตันติกุลสุนทร 66,857,280 หุ้น 11.14%
4.นางสาวพรไพเราะ ตันติกุลสุนทร 46,298,200 หุ้น 7.72%
5.นายไตย ไวย ฟุง 15,577,060 หุ้น 2.60%
 
รายชื่อกรรมการ
1.นาย เอกพล พงศ์สถาพร ประธานกรรมการบริษัท
2.นางอารยา คงสุนทร ประธานเจ้าหน้าที่บริหาร
3.นางอารยา คงสุนทร กรรมการ
4.นายชูเดช คงสุนทร กรรมการ
5.นางสาวฐิติมา ตันติกุลสุนทร กรรมการ